Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 3 Pv 630/14/1105	Bratislava V, 16.6.2015
EEČ : 2-12-183-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
vedené vyšetrovateľom PZ, Okresného riaditeľstva PZ Bratislava V, Odboru kriminálnej polície pod sp. zn. XXXXX, pre prečin zanedbania povinnej výživy podľa § 207 ods. 1, ods. 3 písm. c) Trestného zákona na tom skutkovom základe, že

od  mája 2012 do dnešného dňa si neplní svoju vyživovaciu povinnosť voči maloletému synovi XXXXX, nar. XXXXX, trvale bytom XXXXX, XXXXX hoci mu táto povinnosť vyplýva z ustanovenia § 62  Zákona o rodine č. 36/2005 Z. z. a bola mu deklarovaná  rozsudkom  Okresného súdu Bratislava V pod č. k.: XXXXX zo dňa XXXXX, právoplatný dňa XXXXX a vykonateľný dňa XXXXX ktorým bol zaviazaný platiť výživné na syna XXXXX vo výške 1.000,- Sk počnúc mesiacom máj 2006 a následne rozsudkom Okresného súdu Bratislava V č. XXXXX zo XXXXX XXXXX  právoplatným dňa XXXXX a vykonateľný dňa XXXXX ktorým mu bola zvýšená vyživovacia povinnosť platiť výživné na syna XXXXX  vo výške 80,- € mesačne a zročné výživné od septembra 2012 do novembra 2012 v celkovej výške 140,43 € po 5,- € mesačne spolu s bežným výživným počnúc právoplatnosťou rozsudku vždy do 15-teho dňa toho ktorého mesiaca k rukám matky maloletého XXXXX nar. XXXXX, trvale bytom XXXXX, XXXXX,  s výnimkou platenia výživného počas výkonu trestu odňatia slobody od októbra 2012 do novembra 2013, a to napriek tomu, že bol v priebehu predchádzajúcich dvadsiatich štyroch mesiacov za taký čin právoplatne odsúdený Okresným súdom Bratislava V, v konaní č. XXXXX trestným rozkazom zo dňa XXXXX v dôsledku čoho mu vznikol dlh na výživnom za obdobie od mája 2012 do septembra 2012 vo výške 217,76 € a od decembra 2013 doposiaľ v celkovej výške 1.507,76- €.

lebo zanikla trestnosť činu

Odôvodnenie:
Vyšetrovateľ PZ, Okresného riaditeľstva PZ Bratislava V, Odboru kriminálnej polície uznesením pod sp. zn. XXXXX zo dňa XXXXX  v zmysle § 199 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1, ods. 3 písm. c) Trestného zákona  na tom skutkovom základe, ako je uvedené v predmetnom uznesení.

        Dňa 22.05.2015 predložil vyšetrovateľ PZ tunajšej prokuratúre návrh na zastavenie trestného stíhania podľa § 215 ods. 1 písm. h) Trestného poriadku s poukazom na  § 86 ods. 1 písm. a) Trestného zákona.

        Preskúmaním na vec sa vzťahujúceho spisového materiálu som zistil, že návrh vyšetrovateľa PZ na postup podľa § 215 ods. 1 písm. h) Trestného poriadku s poukazom na § 86 ods. 1 písm. a) Trestného zákona je dôvodný a zákonný.

        Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 

        Podľa § 207 ods. 1, ods. 3 písm. c) Trestného zákona trestný čin zanedbania povinnej výživy spácha ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného, hoci bol v predchádzajúcich dvadsiatich štyroch mesiacoch za taký čin odsúdený alebo z výkonu trestu odňatia slobody uloženého za taký čin prepustený.

        Podľa § 86 ods. 1 písm. a) Trestného zákona trestnosť zanedbania povinnej výživy zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

        Obvinený XXXXX vo svojej výpovedi zo dňa XXXXX okrem iného uviedol, že dlžnú sumu na výživnom by chcel čo najskôr zaplatiť, pričom dňa 27.03.2015 zaplatil výživné vo výške 180,-€ poštovou poukážkou a 1.492,75,-€ zaplatil v hotovosti k rukám poškodenej XXXXX ktorá potvrdila prijatie tejto sumy svojím podpisom, ktorý bol overený notárom.

         Poškodená XXXXX vo svojej výpovedi zo dňa XXXXX potvrdila, že jej bola vyplatená zo strany obvineného celá suma dlžného výživného, pričom dňa 20.05.2015 bola dotazovaná vyšetrovateľom PZ, či jej obvinený zaplatil výživné aj za mesiac máj k čomu uviedla, že obvinený si svoju vyživovaciu povinnosť splnil aj za mesiac máj 2015.

        S poukazom na uvedené skutočnosti mám za to, že v danom prípade boli splnené podmienky ustanovenia § 86 ods. 1 písm. a) Trestného zákona o účinnej ľútosti a preto som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Bystrík Palovič
prokurátor